ঢাকায় মেট্রোরেলে চলাচলের সময় দিকনির্দেশনার জন্য কিছুক্ষণ পরপর নারী কণ্ঠের কিছু কথা যাত্রীদের মনোযোগ কাড়ে।
 -"অনুগ্রহ করে দরজা থেকে নিরাপদ দূরত্বে দাঁড়ান।" 
-"ট্রেনটির গন্তব্যস্থল উত্তরা উত্তর। পরবর্তী স্টেশন আগারগাঁও।" -"This train is bound for Uttara North. Next station is Agargoan." 
কোনো স্টেশনে পৌঁছার পর- -"শাহবাগ, দরজাগুলো বাম দিক থেকে খুলবে। দয়া করে নিরাপদ দূরত্বে দাঁড়ান। Please mind the Gap." 
মেট্রোরেলে কণ্ঠ দেওয়া এ নারীর নাম কিমিয়া অরিন। দেশে ৯ বছর কাজ করার পর বর্তমানে কানাডায় মাস্টার্স করছেন। আগামী বছর তার পড়াশোনা শেষ হবে। পরিবারে স্বামী ও ছোট ভাই রয়েছেন। কিমিয়ার স্বামীর ইভেন্ট ম্যানেজমেন্ট কোম্পানি রয়েছে বলে জানা গেছে।
সম্প্রতি একটি সংবাদ মাধ্যমের সঙ্গে কথা বলেন কিমিয়া অরিন। সেখানেই মেট্রোরেলে কণ্ঠ দেওয়ার কথা জানান তিনি।
নিজের কাজ প্রসঙ্গে কিমিয়া অরিন বলেন, “বাংলাদেশে সফটওয়্যার ইঞ্জিনিয়ার, বাংলাদেশ টেলিভিশনে ইংরেজি সংবাদ পাঠিকা ও বাংলাদেশ বেতারে কাজ করেছি।”
মেট্রোরেলে কণ্ঠ দেওয়ার বিষয়ে কিমিয়া অরিন বলেন, “শুরুর দিকে সবাইকে বললেও কেউ বিশ্বাস করতো না এটা আমার ভয়েস। সবাই ভাবতো, এটি মেশিন জেনারেটেড ভয়েস। তখন লিঙ্ক দিয়ে বলতাম- না আমি এই ভয়েস দিয়েছি। 
তিনি বলেন, "শুরুতে যখন আমি মেট্রোরেলে নিজের ভয়েস শুনি, খুবই এক্সাইটেড হয়ে গিয়েছিলাম। সবাই আমার দিকনির্দেশনা শোনার জন্য অপেক্ষা করছেন, এটি দারুণ ব্যাপার মনে হয়েছে।”
শুরুর গল্প হিসেবে কিমিয়া অরিন বলেন, "প্রথম দিকে বিটিভির একজন রিপোর্টার আমাকে বললেন, আপনি মেট্রোরেলে ভয়েস দিতে চাইলে সিভি দিতে পারেন। আমি তার কথায় সিভি দিই। কাজের স্যাম্পল হিসেবে আমার ইউটিউব থেকে ভিডিওগুলোও দেওয়া হয়। শুরুটা হয়েছিল টিকিট ভেন্ডিং মেশিনের কাজ। তখন ছিল করোনাকালীন সময়ের মাঝের দিক। অনেকবার ভয়েস দেওয়ার পর নানাভাবে বিশ্লেষণ করে সর্বশেষ আমার ভয়েসটিই নির্বাচিত হয়।”
বর্তমানে মেট্রোরেল উত্তরা উত্তর থেকে মতিঝিল পর্যন্ত চলাচল করছে। সকাল ৭টা থেকে রাত ৮টা পর্যন্ত চলছে মেট্রোরেল। ১৬টি স্টেশন থেকে যাত্রীরা মেট্রোরেলে যাত্রাকালে এবং ওঠানামা করার সময় কিমিয়া অরিনের ভয়েস অনেকবার শুনে থাকেন।